Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Ir-rati ta' tkabbir għall-UE u fiż-Żona tal-Ewro qabżu l-aspettattivi tal-2017, biex bi 2.4 % huma l-aktar għoljin tul l-aħħar 10 snin. It-tkabbir huwa mistenni li jibqa' b'saħħitu fl-2018 u fl-2019 se jonqos kemxejn, bi tkabbir ta' 2.3 % u ta' 2.0 % rispettivament, kemm fl-UE kif ukoll fiż-Żona tal-Ewro. Il-konsum privat għadu b'saħħtu, filwaqt li l-esportazzjonijiet u l-investiment żdiedu. Il-qgħad qed ikompli jonqos u issa jinsab bejn wieħed u ieħor fl-istess livelli ta' qabel il-kriżi. Madankollu l-ekonomija hija aktar esposta għall-fatturi esterni ta' riskju, li ssaħħu u saru aktar negattivi. Tkabbir sod qed jiffaċilita aktar tnaqqis fid-defiċit u fil-livelli ta' dejn tal-gvernijiet, kif ukoll titjib fil-kundizzjonijiet tas-suq tax-xogħol. Id-defiċit aggregat taż-Żona tal-Ewro issa huwa anqas minn 1 % tal-PDG, u din is-sena huwa previst li jinżel taħt it-3 % fl-Istati Membri kollha taż-Żona tal-Ewro. Valdis Dombrovskis, il-Viċi President għall-Euro u d-Djalogu Soċjali, responsabbli wkoll għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: "It-tkabbir ekonomiku fl-Ewropa huwa mistenni li jkompli b'rata konsistenti din is-sena u dik li jmiss, u se jappoġġja aktar ħolqien ta' impjiegi. Madankollu qed naraw li fil-qrib se jiżdiedu aktar ir-riskji. Din hija r-raġuni l-għaliex għandna nużaw iż-żmien tajjeb li għaddejjin minnu biex nagħmlu l-ekonomiji tagħna aktar reżiljenti. Dan ifisser li nibnu buffers fiskali, filwaqt li nirriformaw l-ekonomiji tagħna biex inrawmu l-produttività u l-investiment, u nagħmlu l-mudell ta' tkabbir tagħna aktar inklużiv. Ifisser ukoll li nsaħħu s-sisien tal-Unjoni Ekonomika u Monetarja tagħna.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-Ewropa qed tkompli tgawdi minn tkabbir sod, li għen biex il-qgħad jinżel għall-anqas livell tiegħu tul l-aħħar 10 snin. L-investiment qed jikber u l-finanzi pubbliċi qed jitjiebu, filwaqt li d-defiċit fiż-Żona tal-Ewro mistenni jinżel għal 0.7 % tal-PDG din is-sena. L-akbar riskju għal din il-perspettiva pożittiva huwa l-protezzjoniżmu, li ma għandux isir in-norma l-ġdida: dan iweġġa' biss lill-dawk iċ-ċittadini li l-aktar li għandna bżonn nipproteġu.” It-tkabbir se jibqa' b'saħħtu, iżda r-ritmu se jonqos xi ftit Fl-2017, it-tkabbir reali tal-PDG laħaq it-2.4 % fl-UE u fiż-Żona tal-Ewro hekk kif l-ekonomija ħadet spinta 'l quddiem. It-tkabbir kien appoġġat mill-fiduċja għolja tal-konsumaturi u tan-negozji, mit-tkabbir globali aktar b'saħħtu, mill-ispejjeż ta' finanzjament baxxi, minn karti tal-bilanċ tas-settur privat aktar b'saħħithom u minn kundizzjonijiet favorevoli fis-suq tax-xogħol. Filwaqt li l-indikaturi fuq medda qasira ta' żmien jissuġġerixxu li l-attività se tbatti fil-bidu tal-2018, dan jidher li se jseħħ temporanjament. Ir-ritmu tat-tkabbir huwa mistenni li jibqa' sod abbażi ta' konsum sostnut u ta' esportazzjonijiet u investiment qawwija. Din is-sena kemm l-UE kif ukoll iż-Żona tal-Ewro huma previsti li jikbru bi 2.3 %. It-tkabbir fiż-żewġ oqsma huwa mistenni li jonqos għal 2.0 % fl-2019 peress li f'xi pajjiżi u setturi se jsiru aktar evidenti l-ostakli, il-politika monetarja se tiġi aġġustata għaċ-ċirkostanzi u t-tkabbir globali tal-kummerċ xi ftit jew wisq se jikkalma. B'livell rekord ta' impjiegi, xi swieq tax-xogħol qed isiru stretti Il-qgħad qed ikompli jonqos u issa jinsab bejn wieħed u ieħor fl-istess livelli ta' qabel il-kriżi. Fl-UE, il-qgħad huwa mistenni li jkompli jonqos, mis-7.6 % tal-2017 għal 7.1 % fl-2018 u għal 6.7 % fl-2019. Il-qgħad fiż-Żona tal-Ewro huwa mistenni li jonqos mid-9.1 % tal-2017 għal 8.4 % fl-2018 u għal 7.9 % fl-2019. L-għadd ta' persuni li jaħdmu fiż-Żona tal-Ewro issa jinsab fl-ogħla livell tiegħu minn mindu ddaħħal l-Ewro, madankolu għad fadal xi ftit staġnar fis-suq tax-xogħol fiż-Żona tal-Ewro. Filwaqt li f'ċerti Stati Membri l-qgħad għadu għoli, f'oħrajn, il-postijiet tax-xogħol battala diġà qed isir iktar diffiċli biex jimtlew. L-inflazzjoni se togħla bil-mod, hekk kif issir pressjoni minn taħt aktar b'saħħitha Fl-ewwel trimestru ta' din is-sena l-inflazzjoni tal-prezzijiet għall-konsumatur iddgħajfet, madankollu hija mistennija li togħla kemxejn fit-trimestri li ġejjin, parzjalment minħabba li l-prezzijiet taż-żejt dan l-aħħar għolew. Qed tinġema' wkoll minn taħt il-pressjoni tal-prezzijiet, li huma r-riżultat ta' swieq tax-xogħol aktar limitati u ta' tkabbir mgħaġġel fil-pagi f'ħafna Stati Membri. Kollox ma' kollox l-inflazzjoni fiż-Żona tal-Ewro hija mistennija li tibqa' l-istess fl-2018, bħal tal-2017, b'1.5 %, biex imbagħad fl-2019 titla' għal 1.6 %. Fl-UE, hija mistennija l-istess xejra, iżda hemm previst li l-inflazzjoni din is-sena tibqa' għal 1.7 %, qabel ma tiżdied fl-2019 għal 1.8 %. Titjib fil-finanzi pubbliċi, mingħajr l-ebda defiċit li jaqbeż it-3 % tal-PDG Fl-2017 id-defiċit aggregat tal-gvernijiet fiż-Żona tal-Ewro u d-dejn pubbliku naqsu bħala perċentwali tal-PDG, megħjunin minn tkabbir ekonomiku b'saħħtu u rati ta' interess baxxi. Bil-baġits tal-Istati Membri li qed jibbenefikaw mill-effetti ta' titjib fil-kundizzjonijiet tas-suq tax-xogħol, inkluż permezz ta' ħlasijiet tal-benefiċċji soċjali aktar baxxi, l-2018 hija mistennija li tkun l-ewwel sena mit-tnedija tal-Unjoni Ekonomika u Monetarja, li fiha li l-gvernijiet kollha jiġġestixxu defiċits baġitarji ta' anqas minn 3 % tal-PDG, kif imsemmi fit-Trattat. Id-defiċit aggregat tal-gvernijiet fiż-Żona tal-Ewro issa huwa previst li jonqos għal 0.7 % tal-PDG fl-2018 u għal 0.6 % fl-2019. Fl-UE, id-defiċit aggregat huwa previst li jkun ta' 0.8 % fl-2018 u l-2019. Il-proporzjon tad-dejn għall-PDG taż-Żona tal-Ewro huwa previst li jonqos għal 84.1 % fl-2019, bi tnaqqis mistenni għal kważi l-Istati Membri kollha. Ir-riskji għall-prospettivi żdiedu u saru aktar negattivi Kollox ma' kollox, ir-riskji għall-previżjonijiet żdiedu u issa jxaqilbu lejn in-negattiv. Fl-Ewropa, l-aħħar indikaturi naqqsu l-probabbiltà li t-tkabbir fl-Ewropa jista' jirriżulta iktar b'saħħtu milli mistenni fil-futur qrib. Esternament, il-volatilità li s-suq finanzjarju esperjenza matul dawn l-aħħar xhur hija mistennija li ssir iktar karatteristika permanenti fil-futur, u dan iżid l-inċertezza. Stimolu fiskali proċikliku fl-Istati Uniti huwa mistenni li jagħti spinta lit-tkabbir fuq perjodu qasir, iżda jżid ir-riskju ta' sovrażbilanċ u l-possibbiltà li r-rati tal-imgħax fl-Istati Uniti jiżdiedu b'rata aktar mgħaġġla milli attwalment previst. Barra minn hekk, iż-żieda ta' protezzjoniżmu kummerċjali tippreżenta mingħajr l-ebda ambigwità riskji negattivi għall-perspettiva ekonomika globali. Dawn ir-riskji huma relatati ma' xulxin. Minħabba l-ftuħ tagħha, iż-Żona tal-Ewro tkun partikolarment vulnerabbli biex dawn iseħħu. Għar-Renju Unit, suppożizzjoni purament teknika għall-2019 Biex ikun jista' jsir tqabbil matul iż-żmien, il-projezzjonijiet għall-UE għall-2019 inklużi fit-tbassir jikkonsistu minn projezzjonijiet għat-28 Stat Membru kollha kemm huma, inkluż ir-Renju Unit. Minħabba li n-negozjati dwar it-termini ta' tluq tar-Renju Unit mill-UE għadhom għaddejjin, il-projezzjonijiet tal-Kummissjoni għaż-żmien ta' wara l-Brexit huma bbażati fuq is-suppożizzjoni purament teknika ta' status quo f'dak li jirrigwarda r-relazzjonijiet kummerċjali bejn l-UE-27 u r-Renju Unit. Dan huwa biss fir-rigward ta' previżjonijiet u ma għandu l-ebda effett fuq it-taħditiet li għaddejjin fil-kuntest tal-proċedura tal-Artikolu 50. Il-kuntest Din il-previżjoni hija bbażata fuq ġabra ta' suppożizzjonijiet tekniċi li jirrigwardaw ir-rati tal-kambju, ir-rati tal-imgħax u l-prezzijiet tal-komoditajiet, bit-23 ta' April tkun id-data tal-għeluq. Rigward id-dejta kollha l-oħra li dieħla, inklużi s-suppożizzjonijiet dwar il-politiki tal-gvern, din il-previżjoni tqis l-informazzjoni sat-23 ta' April, inkluża din id-data. Dment li ma jiġux imħabbra politiki b'mod kredibbli u speċifikati fid-dettall, il-previżjonijiet ma huma jassumu l-ebda tibdil fil-politika. Din is-sena, il-Kummissjoni Ewropea reġgħet bdiet tippubblika żewġ tbassiriet komprensivi (fir-Rebbiegħa u fil-Ħarifa) u żewġ tbassiriet interim (fix-Xitwa u fis-Sajf) kull sena, minflok it-tliet tbassiriet komprensivi fix-Xitwa, fir-Rebbiegħa u fil-Ħarifa li kienet qed toħroġ kull sena sa mill-2012. It-tbassiriet interim se jkopru l-PDG annwali u ta' kull tliet xhur u l-inflazzjoni għas-sena attwali u s-snin ta' wara għal kull Stat Membru u għaż-Żona tal-Ewro, kif ukoll l-aggregati tal-UE. Din il-bidla tirrappreżenta ritorn lejn il-mudell ta' previżjonijiet preċedenti tal-Kummissjoni u terġa' tallinja l-iskeda ta' previżjonijiet tal-Kummissjoni ma'dawk ta' istituzzjonijiet oħra (pereż. tal-Bank Ċentrali Ewropew, tal-Fond Monetarju Internazzjonali, tal-Organizzazzjoni għall-Kooperazzjoni u l-Iżvilupp Ekonomiċi). It-tbassir li jmiss tal-Kummissjoni Ewropea se jkun it-Tbassir Ekonomiku Interim tas-Sajf 2018, f'Lulju. Għal aktar informazzjoni Id-dokument sħiħ: Tbassir Ekonomiku għar-Rebbiegħa 2018 Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @pierremoscovici Segwi lil DĠ ECFIN fuq Twitter: @ecfin Stqarrija għall-istampa: Tbassir Ekonomiku Interim għax-Xitwa 2018: Espansjoni solida u dejjiema Id-dokument sħiħ: Tbassir Ekonomiku Interim għax-Xitwa 2018